ভারত ও রাশিয়ার মধ্যে সম্পর্ক মজবুত করতে হবে, বললেন জয়শংকর

ওয়েব ডেস্ক : ভারতীয় পণ্যের উপর শুল্ক চাপিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। ২৭ অগাস্ট থেকে এই শুল্ক কার্যকর হওয়ার কথা। এই পরিস্থিতিতে ‘বন্ধু’ রাশিয়াকে (Russia) আরও কাছে টানছে নয়াদিল্লি (New Delhi)। বৃহস্পতিবার মস্কো থেকে ভারতের বিদেশমন্ত্রী এস জয়শংকর (S Jaishankar) বলেন, দুই দেশের মধ্যে বাণিজ্য সম্পর্ক আরও মজবুত করতে হবে। সেক্ষেত্রে দুই দেশের সংস্থাগুলিকে আরও নিবিড়ভাবে কাজ করতে হবে বলে জানিয়েছেন তিনি।

মস্কো সফরে গিয়ে জয়শংকর বলেছেন, ‘আমরা দ্বিপাক্ষিক বাণিজ্যকে ভারসাম্যপূর্ণ এবং টেকসইভাবে সম্প্রসারণ করতে চাই। তার জন্য দুই দেশ সম্মত হয়েছে। যার মধ্যে অন্তর্ভুক্ত রয়েছে রাশিয়া (Russia) ও ভারতের (India) রপ্তানি বৃদ্ধি। এর জন্য প্রতিবন্ধকতাগুলি মোকাবিলা করা প্রয়োজন। কৃষি, ওষুধ এবং বস্ত্রের মতো খাতে রাশিয়ায় ভারতের রপ্তানি বৃদ্ধি অবশ্যই ভারসাম্যহীনতা সংশোধন করতে সহায়তা করবে।’ তিনি আরও জানিয়েছেন, উত্তর-দক্ষিণ পরিবহন করিডোর, উত্তর সমুদ্রপথ এবং চেন্নাই-ভ্লাদিভোস্তক করিডোরের মাধ্যমে দুই দেশের মধ্যে যোগাযোগ বাড়াতে হবে।

উল্লেখ্য, গত জুলাই মাসে ভারতের উপর শুল্ক চাপিয়েছিলেন ট্রাম্প (Trump)। এর পর রাশিয়া থেকে তেল কেনার ‘অপরাধে’ ভারতের উপর আরও ২৫ শতাংশ শুল্ক চাপিয়েছেন তিনি। এমন পরিস্থিতে মার্কিন প্রেসিডেন্টের চোখ রাঙানিকে সামলাতে এগিয়ে এসেছেন ‘বন্ধু’ ভ্লাদিমির পুতিন (Vladimir Putin)। ভারতের জন্য তেলে বেশি ছাড় দিচ্ছে রাশিয়া। সূত্রের খবর, রাশিয়া থেকে ইতিমধ্যে বিপুল পরিমাণে তেলের বরাতও দিয়েছে ভারত। এর জন্য ব্যারেল প্রতি উরালের তেলের জন্য তিন ডলার ছাড় দেওয়া হয়েছে। হিসাব অনুযায়ী, সেই ছাড় হল ৫ শতাংশ।

মূলত, প্রতিদিন রাশিয়া (Russia) থেকে প্রচুর পরিমাণে তেল (Oil) আমদানি করে ভারত। সেই তেলের উপরেই তিন ডলার করে ছাড়ের ঘোষণা করেছে রাশিয়া। এর ফলে ভারতের কাছে বিরাট অঙ্কের সাশ্রয় হবে বলে মনে করা হচ্ছে। আর এই ছাড়ের কারণে রাশিয়া থেকে তেল কেনার পরিমাণ বাড়িয়ে দিয়েছে নয়াদিল্লি। তবে সরকারিভাবে এ নিয়ে দু’দেশের পক্ষ থেকে কিছু জানানো হয়নি।